Πέρινθος Κιλκίς

Η Πέρινθος είναι μία μικρή κοινότητα του δήμου Κιλκίς του Νομού Κιλκίς που δεν καταγράφεται συνήθως στους πολιτικούς χάρτες της Ελλάδας. Απέχει 15 χιλιόμετρα από το Κιλκίς.

Οι πρώτοι της κάτοικοι εγκαταστάθηκαν εκεί το έτος 1923 ύστερα από τη Μικρασιατική καταστροφή σε κλήρους που δόθηκαν από την Ε.Α.Π. και αντλούν την καταγωγή τους από την ευρύτερη περιοχή της Ραιδεστού  της ανατολικής Θράκης. Μέχρι το 1926, οπότε και μετονομάστηκε σε Πέρινθο, το χωριό διατηρούσε την αρχική του ονομασία Καβακλί ή Καβακλή. Σε κατάλογο των προσφυγικών συνοικισμών της Μακεδονίας το 1928, η Πέρινθος (πρώην Καβακλί) είναι καθαρά προσφυγικό χωριό και αριθμεί 31 οικογένειες: οι κάτοικοι συνολικά φτάνουν τους 123. 

Στις 19 Ιουνίου 1913, στη μάχη του Κιλκίς, συγκρούστηκαν στην περιοχή ελληνικές και βουλγαρικές δυνάμεις. Έγινε θέατρο πολεμικών επιχειρήσεων κατά τη διάρκεια του εμφυλίου πολέμου, ενώ κατά τη μεταπολεμική εποχή έφτασε να στεγάζει 70 οικογένειες. Οι κάτοικοι ασχολούνταν με τη γεωργοκτηνοτροφία και το ζωεμπόριο. Διέθετε ένα μονοθέσιο σχολείο και τον Ιερό Ναό της Υψώσεως του Τιμίου Σταυρού, που χρονολογείται από το 1939. 

Στις αρχές της δεκαετίας του 1960 το χωρίο ερήμωσε εντελώς, έχοντας δεχτεί τις επιπτώσεις της ανεργίας και της αστυφιλίας. Όμως ύστερα από 15 χρόνια μετακόμισε εκεί η πρώτη οικογένεια και εκ τότε κάποιοι από τους κατοίκους επέστρεψαν και δημιούργησαν εξοχικές αγροικίες. 

Σήμερα το χωριό μετρά 15-20 σπίτια, όμως οι περισσότεροι ιδιοκτήτες δεν ζουν μόνιμα εκεί. Διαθέτει πολιτιστικό σύλλογο από το έτος 1991 και κάθε χρόνο στις 13 του Σεπτέμβρη λαμβάνει χώρα μεγάλη πανήγυρη προς τιμή της εορτάζουσας εκκλησίας.

Παραπομπές

Δήμος Γαλλικού
Χωριά του νομού Κιλκίς
Δήμος Κιλκίς